钦定古今图书集成/历象汇编/岁功典/第067卷
## 钦定古今图书集成/历象汇编/岁功典/第067卷

| 钦定古今图书集成 历象汇编 第六十七卷 |

| |

第六十七卷目录

七夕部纪事

七夕部杂录

七夕部外编

岁功典第六十七卷

《物原》“楚怀王初置七夕。”

《续齐谐记》：桂阳成武丁有仙道，常在人间，忽谓其弟
曰：“七月七日织女当渡河，诸仙悉还宫，吾向已被召，
不得停，与尔别矣。”弟问曰：“织女何事渡河去当何还？”
答曰：“织女暂诣牵牛，吾后三年当还。”明日失武丁。至
今云织女嫁牵牛。

《西京杂记》：戚夫人侍儿贾佩兰，后出为扶风人段儒
妻，说在宫内时，至七月七日，临百子池，作于阗乐。乐
毕，以五色缕相羁，谓为“相连爱。”

汉彩女，常以七月七日穿七孔鍼于“开襟楼”，人俱习
之。

《汉武帝故事》：景帝尝梦高祖谓己曰：“王美人生子，可
名为彘。”以乙酉年七月七日旦生武帝于猗兰殿。
宋卜子《杨园苑疏》：太液池西有武帝曝衣阁，常至七
月七日宫女登楼曝衣。

《初学记》：“世传窦后少小头秃，不为家人所齿。遇七夕
皆看织女，独不许后出，乃有神光照室，为后之瑞。”
王隐《晋书》，魏武帝辟高祖，高祖以汉祚将终，不欲屈
节于曹氏，辞以风痹，不能起居。魏武帝遣亲信令史，
微服于高祖门下树阴下息。时七月七日，高祖方曝
书，令史窃知，还具以告，乃重遣辟之，敕行者曰：“若复
不动，便可收之。”高祖惧而应命。

陆机《与弟书》：“在平原尝按行曹公器物，书刀五枚，琉
璃笔一枝。景初二年七月七日。”

《水经注》：“百虫将军姓伊氏，讳益，字𬯎敳，帝高阳之第
二子伯益者也。晋元康五年七月七日，顺人吴义等
建立堂庙。”

《晋书阮咸传》：“咸任达不拘，与叔父籍为竹林之游，当
世礼法者讥其所为。咸与籍居道南，诸阮居道北，北
阮富而南阮贫。七月七日，北阮盛晒衣服，皆锦绮粲
目，咸以竿挂大布犊鼻于庭。人或怪之，答曰：‘未能免
俗，聊复尔耳’。”

《博物志》：毋丘俭遣王领追高句丽王宫，尽沃沮东界。
问其耆老，言国人常乘船捕鱼，遭风吹数十日，东得
一岛，上有人，言语不相晓，其俗常七夕取童女沈海。
《世说》：郝隆七月七日出，日中仰卧，人问其故，答曰：“我
晒书。”

《风土记》：“七月七日，其夜洒扫于庭，露施几筵，设酒脯
时果，散香粉于河鼓织女，言此二星神当会。”守夜者
咸怀私愿，或云：见天汉中有奕奕正白气，有耀五色，
以此为征应，见者便拜而愿，乞富乞寿，无子乞子，唯
得乞一，不得兼求，三年乃得言之，颇有受其祚者。
《神境记》：“武陵一孤山，岭有池，鱼鳖无不备有。七月七
日乃出游岭颠，族类各别。”

《致虚杂俎》：七夕，徐婕妤雕镂菱藕，作奇花异鸟，攒于
水晶盘中以进上，极其精巧，上大称赏，赐以珍宝无
数。上对之竟日喜不可言。至定昏时，上自散置宫中
几上，令宫人暗中摸取，以多寡精粗为胜负，谓之“𩰚
巧”，以为欢笑。

《舆地志》：齐武帝起层城观，七月七日，宫人多登之穿
针，世谓之“穿针楼。”

《魏书序纪》：“昭成帝建国五年秋七月七日，诸部毕集，
设坛埒，讲武驰射，因以为常。”

《太祖本纪》：“母献明贺皇后寝息，梦日出室内，寤而见
光，自牖属天，欻然有感。以建国三十四年七月七日
生太祖于参合陂北，其夜复有光明。”

《张普惠传》：“世宗转任城王澄为雍州刺史，启普惠为
录事参军。澄功衰在身，欲于七月七日集会文武，北
园马射，普惠奏记停之。”

《酉阳杂俎》：魏仆射收临代，七月七日登舜山，徘徊顾
眺，谓主簿崔曰：“吾所经多矣，至于山川沃壤，襟带形
胜，天下名州，不能过此，唯未审东阳何如？”崔对曰：“青
有古名，齐得旧号，二处山川，形胜相似，曾听所论，不
能逾越。”公遂命笔为诗。于时新故之际，司存缺然，求
笔不得，乃以五伯杖画堂北壁，为诗曰：“述职无风政，
复路阻山河。还思麾盖日，留谢此山阿。”

《唐书百官志》：织染署：“七月七日祭杼。”

《纪事》：“李行言，中宗时为给事中，能唱《步虚歌》。帝七月
七日御两仪殿会宴，命为之。行言于御前长跪，作三
洞道士音词歌数曲，貌伟声畅，上颇叹美《开元天宝遗事》：“帝与贵妃每至七月七日夜在华清
宫游宴，时宫女辈陈瓜花酒馔，列于庭中，求恩于牵
牛、织女星也。又各捉蜘蛛于小盒中，至晓开视，蛛网
稀密，以为”得巧之候。密者言巧多，稀者言巧少，民间
亦效之。

宫中以锦结成楼殿，高百尺，上可以胜数十人。陈以
瓜果酒炙，设坐具以祀牛女二星。嫔妃各以九孔针、
五色线，向月穿之，过者为“得巧之候。”动清商之曲，宴
乐达旦。士民之家皆效之。

《长恨歌》传有道士杨通幽自蜀来，知上皇，念杨贵妃，
自云有李少君之术。上皇大喜，命致其神。方士乃竭
其术以索之，不至。又能游神驭气，出天界，入地府，求
之竟不见。又旁求四虚，上下东极，绝大海，跨蓬壶，见
最高山，上多楼阁。洎至西厢，下有洞户东向，阖其门
额，署曰“玉妃太真院。”方士抽簪扣扉，有双鬟童女出
应，问方士造次，未及言，双鬟复入。俄有碧衣侍女至，
诘其所从来，方士因称天子使者，且致其命。碧衣云：
“玉妃方寝，请少待之。”逾时，碧衣延入，且引曰：“玉妃出”，
冠金莲，披紫绡，佩红玉，曳凤舄，左右侍女七八人，揖
方士问皇帝安否，次问天宝十四载已还事。言讫悯
然，指碧衣女取金钗钿合，各拆其半，授使者曰：“为我
谢太上皇，谨献是物，寻旧好也。”方士将行，色有不足。
玉妃因征其意，乃复前跪致词，请当时一事不闻于
他人者，验于太上皇。不然，恐金钗钿合，负新垣平之
诈也。玉妃茫然退立，若有所思。徐而言曰：“昔天宝十
年，侍辇避暑骊山宫。秋七月，牵牛织女，相见之夕，上
凭肩而立，因仰天感”牛女事，密相誓心，愿世世为夫
妇。言毕，执手各呜咽：“此独君王知之耳。”因悲曰：“由此
一念，又不得居此，复坠下界，且结后缘，或为天，或为
人，决再相见，好合如旧也。”

《云仙杂记》：“洛阳人家乞巧，使蜘蛛结万字，造明星酒，
装同心脍。”

《妆楼记》：薛瑶英于七月七日令诸婢共剪轻彩作连
理花千馀朵，以阳起石染之，当午散于庭中，随风而
上遍空中，如五色云霞，久之方没。谓之“渡河吉庆花”，
藉以乞巧。

《秘阁闲话》：蔡州丁氏女精女工，每七夕祷以酒果，忽
见流星坠筵中，明日瓜上有金梭，自是巧思益进。
《国史补》：兴元元年七月七日斩伪官乔琳，将临刑，书
曰：“琳以七月七日生，亦以此日死。岂非命也。”

《唐诗纪事》：林杰幼而秀异，言则成文，五岁所为盈轴。
明年遂献唐中丞，唐命子弟延入学院。时会七夕，赋
《乞巧诗》。杰援笔曰：“七夕今宵看碧霄，牛郎织女渡河
桥。家家乞巧望秋月，穿尽红丝几百条。”唐叹曰：“真神
童耳！”

《酉阳杂俎》：“焉耆七月七日祀生祖。”

《杂异书》：时有女子尚幼，七夕见家人出庭望候天门
开，独在室中不出，曰：“若合当见者，虽暗室中亦当见
之。”至夜深，忽见上天门开，云气赫奕，因求富。及长，嫁
而富，家累钜万。

《五代史？蜀世家》：秋七月，皇太子元膺杀太子太保唐
袭。元膺，建次子也。是月七夕，元膺召诸王大臣置酒
而集，王宗翰、枢密使潘峭、翰林学士毛文锡不至，元
膺怒曰：“集王不来，峭与文锡教之耳。”明日，元膺白建，
峭及文锡离间诸王，建怒，将罪之。元膺出而袭入建
以问之，袭曰：“太子谋作乱，欲召诸将，诸王以兵锢之，
然后举事。”尔建疑之，袭请召屯营军入卫。元膺闻袭
召兵，以为诛己，乃率兵出拒袭，与袭战神武门，袭中
流矢死。

《五国故事》：南唐后主李煜，每七夕延巧，必命红白罗
百匹，以竖为日宫天河之状，一夕而罢，乃收之。
《避暑漫抄》：李煜归朝后，郁郁不乐，见于词语。在赐第
七夕，命故妓作乐，闻于外，太宗怒，又传“小楼昨夜又
东风”，并坐之，遂被祸。

《玉海》：“七月七日，宋太宗乾明节。”

《墨庄漫录》：“元祐六年七夕日，东坡时知扬州，与发运
使晁端彦、吴倅、晁无咎大明寺汲塔院西廊井与下
院蜀井二水，校其高下，以塔院水为胜。”

《东京梦华录》：七月七夕，潘楼街东宋门外瓦子，州西
梁门外瓦子，北门外、南朱雀门外街及马行街内皆
卖磨喝乐，乃小塑土偶耳。悉以雕木彩装栏座，或用
红纱碧笼，或饰以金珠牙翠，有一对直数千者。禁中
及贵家与士庶为时物追陪。又以黄䗶铸为凫雁鸳
鸯、鸡𫛶龟鱼之类，彩画金缕，谓之“水上浮。”又以小板
上传土，旋种粟令生苗，置小茅屋花木，作田舍家小
人物，皆村落之态，谓之“谷板。”又以瓜雕刻成花样，谓
之“花瓜。”又以油面、糖蜜造为笑靥儿，谓之“果食。”花样
奇巧百端，如《捺香方胜》之类。若买一斤数，内有一对
被介胄者，如门神之像，盖自来风流，不知其从，谓之
“果食将军。”又以菉豆、小豆、小麦于磁器内以水浸之，

街，旋折未开荷花，都人善假做双头莲，取玩一时，提
携而归，路人往往嗟爱。又小儿须买新荷叶，执之盖
效颦磨喝乐。儿童辈特地新装，竞夸鲜丽。至初六日
七日晚，贵家多结彩楼于庭，谓之“乞巧楼。”铺陈、磨、喝
乐、花瓜、酒炙、笔砚、针线，或儿童裁诗，女郎呈巧，焚香
列拜，谓之“乞巧。”妇女望月穿针，或以小蜘蛛安合子
内，次日看之，若网圆正，谓之“得巧。”里巷与妓馆往往
列之门首，争以侈靡相尚。

《乾淳岁时记》：七夕节物，多尚果食茜鸡及泥孩儿号
“摩㬋罗”，有极精巧，饰以金珠者，其直不赀，并以蜡印
凫雁、水禽之类，浮之水上。妇人女子，夜对月穿鍼，饾
饤杯盘，饮酒为乐，谓之“乞巧，及以小蜘蛛贮合内，以
候结网之疏密，为得巧之多少。小儿女多衣荷叶半
臂，手持荷叶，效颦摩㬋罗”，大抵皆中原旧俗也。
七夕前修内司例进摩㬋罗十卓，每卓三十枚，大者
至高三尺，或用象牙雕镂，或用龙涎佛手香制造，悉
用镂金珠翠、衣帽、金钱钗。佩环、真珠、头须及手中
所执戏具，皆七宝为之，各护以五色镂金纱厨制阃
贵臣及京府等处，至有铸金为贡者。宫姬、市娃，冠花
衣领，皆以乞巧时物为饰焉。

《宋史镇王竑传》：竑好鼓琴，丞相史弥远买美人善鼓
琴者，纳诸御，而厚廪其家，使美人瞷竑，动息必以告。
美人知书慧黠，竑嬖之。宫壁有舆地图，竑指琼厓曰：
“吾他日得志，置史弥远于此。”又尝呼弥远为“新恩”，以
他日非新州则恩州也。弥远闻之，尝因七月七日进
乞巧奇玩以觇之，竑乘酒碎于地。弥远大惧，日夕思
以处竑，而竑不知也。

《贾氏说林》：陈丰与葛勃屡通音问，而欢会末由。七月
七日，丰以青莲子十枚寄勃，勃啖未竟，坠一子于盆
水中，有喜鹊过，恶污其上，勃遂弃之。明早有并蒂花
开于水面，如梅花大。勃喜曰：“吾事济矣。”取置几头，数
日始谢，房亦渐长。剖之，各得实五枚，如丰来数，即书
其异以报丰。自此乡人改“双星节”为“双莲节。”

《齐东野语》：宋庆之寓永嘉时，适逢七夕，学徒醵饮，有
僧法辨善五星，每以八煞为说。酒边一士致仙叩试
事，忽箕动，大书文章伯降。宋怪之，漫云：姑置此，且求
一七夕新词，即以八煞为韵。意欲困之。忽运箕如飞，
大书鹊桥仙一阕云：“鸾舆初驾，牛车齐发，隐隐鹊桥
咿轧。尤云殢雨正欢浓，但只怕、来朝初八。霞垂彩幔，
月明银蜡，馥郁香喷金鸭。年年此际一相逢，未审是、
甚时结煞。”

《癸辛杂识》：“杨缵继翁大卿倅湖日，七夕夜，其侍姬田
氏及使令数人露坐至夜半，忽见一鹤西来，继而有
鹤千百从之，皆有仙人坐其背，如画图所绘者，彩霞
绚粲，数刻乃没。时杨卿已寝，姬急报，起而视之，尚见
云气纷郁之状。”

《中吴纪闻》：昆山县东，地名黄姑，父老相传，尝有织女、
牵牛星降于此地，织女以金篦划河水，河水涌溢，牵
牛因不得渡。今庙西有水名百沸河，乡人异之，为之
立祠，祈祷甚灵。每至七夕，人皆合钱为青苗会，以祈
谷焉。

《元氏掖庭录》：“九引台，七夕乞巧之所。至夕，宫女登台，
以五彩丝穿九尾鍼，先完者为得巧，迟完者谓之‘输
巧，各出资以赠得巧者焉’。”

至大中，洪妃宠于后宫。七夕，诸嫔妃不得登台。台上
结彩为楼，妃独与宫官数人升焉。剪彩散台下，令宫
嫔拾之，以色艳淡为胜负。次日，设宴大会，谓之“𩰚巧
宴”，负巧者罚一席。

《岁华纪丽谱》：“七月七日，晚宴大慈寺，设厅，暮登寺门
楼，观锦江夜市，乞巧之物皆备焉。”

《熙朝乐事》：七夕，人家盛设瓜果酒殽于庭心，或楼台
之上，谈牛女渡河事。妇女对月穿针，谓之“乞巧。”或以
小盒盛蜘蛛，次早观其结网疏密，以为得巧多寡。市
中以土木雕塑孩儿衣以彩服而卖之，号为“摩㬋罗。”
《群碎录》：七夕，俗以蜡作婴儿形，浮水中以为戏，为妇
人宜子之祥，谓之“化生。”

《帝京景物略》：“七月七日之午，丢巧鍼，妇女曝盎水日
中，顷之，水膜生面，绣鍼投之则浮。”看水底鍼影，有成
云物花头鸟兽影者，有成鞋及剪刀水茄影者，谓乞
得巧。其影粗如槌，细如丝，直如轴蜡，此拙征矣。
《北京岁华记》：“七夕宫中最重，市上卖巧果，人家设宴，
儿女对银河拜

《淮南毕万术》：“七月七日采守宫，阴干之，合以井华水
和，涂女身，有文章，即以丹涂之，不去者不淫，去者有
奸。”

《风俗通义》：“织女七夕当渡河，使鹊为桥。”

《四民月令》“卷耳伏后二十日为麹，至七月七日干之，
覆以胡枲。”

七月七日作麹，合蓝丸及蜀漆丸，暴经书及衣裳，不
蠹。

《风土记》：魏时人或问董勋云：“七月七日为良日，饮食
不同于古，何也？”勋云：“七月黍熟，七日为阳数，故以糜
为珍，今此日惟设汤饼，无复有糜矣。”

《抱朴子·杂应篇》：或问：“魏武帝曾收左元放而桎梏之，
而得自然解脱，以何法乎？”《抱朴子》曰：“吾不能正知左
君所施用之事，然历览诸方书，有以七月七日东行，
跳脱虫涂之自解，然左君之变化无方，未必由此也。
自用六甲变化，其真形不可得执也。”

《食经》“七月七日作酒法”方：“一石麹作糗饼，编竹瓮下，
罗饼竹上，密泥瓮头，二七日出饼，曝令燥，还内瓮中
一石米合得三石酒也。”

《齐民要术》：“作大酢法：‘七月七日取水作之。大率麦䴷
二斗，勿扬簸，水三斗，粟米熟饭三斗，摊令冷。任瓮大
小，依法加之，以满为限’。”

《千金方》：“七月七日取菖蒲为末，酒服方寸匕，饮酒不
醉，好事者服而验之。久服聪明。忌铁器。”

《外台秘要》：“七月七日以大豆拭疣上三过，使本人种
豆于南向屋东头第二溜中，豆生叶，以热汤沃杀，即
愈。”

蛔虫心痛，吐清水：“七月七日采蒺藜子，阴乾方寸匕，
日三服。”〈又〉三十年失明补肝散用蒺藜子，七月七日
收，阴干，捣散，食后水服方寸匕，日二服。

《酉阳杂俎》厌鼠法：七日以鼠九枚置笼中，埋于地，秤
九百斤，土覆坎，深各二尺五寸，筑之令坚固。《杂五行
书》曰：“亭部地上土涂灶水火，盗贼不经，涂屋四角，鼠
不食谷，以塞埳，百鼠种绝。”

《岁时杂记》：“七月六日有雨，谓之洗车雨。七日雨曰洒
泪雨。”

《尔雅翼》：“涉秋七日，鹊首无故皆秃。”相传是日河鼓与
织女会于汉东，役乌鹊为梁以渡，故毛皆脱去。
《容斋三笔》：太平兴国三年诏七夕嘉辰，著于令甲，今
之习俗多用六日，非旧制也，宜复用七日。且名为七
夕而用六，不知始自何时。然唐世无此说，必出于五
代耳。

《燕翼诒谋录》：北俗遇月三七日不食酒肉，盖重道教
之故，而七夕改用六日。太平兴国三年七月乙酉，诏
曰：“七夕佳辰，近代多用六日，宜以七日为七夕，颁行
天下。”盖方其改用六日之时，始于朝廷，故厘正之，自
朝廷始。

《纪历撮要》：“七夕天河去，探米价，回快米贱，回迟米贵。”
《彦周诗话》：作诗压韵是一巧。尝记人作七夕诗，押“潘
尼”字，众人竟和，无成诗者。仆时不曾赋，后因读藏经，
呼喜鹊为“刍尼”，乃知读书不厌多。

宋褧诗：“晓凉门巷柳阴蝉，九陌晴泥著锦韀。到处帘
栊尽相似，巧棚人静五生蔫。”注：“七夕前数日，种麦于
小瓦器，为牵牛星之神，谓五生盆。”

《委巷丛谈》：宋时行都节序皆有休假，惟七夕百司皆
入局，不准假。有时相古朴问堂吏云：“七夕不作假，有
何典故？”吏应云：“七夕古今无假。”时相但唯唯，不知其
有所侮也。盖用柳词《七夕二郎神》云：“须知此景，古今
无价。”

《代醉编》：七夕乞巧，其来已久。《续博物志》：“山东风俗，正
月取五姓女，年十馀岁，共卧一榻，覆之以衾，以箕扇
之，良久如梦寐。或欲刺文绣，事笔砚，理管弦，俄顷乃
寤，谓之扇天。卜以乞巧。”是正月亦有乞巧事，然不如
七夕瓜果陈列，穿针弄丝，为有风致。

《笔峰杂兴》：“咽喉骨鲠，七月七日取丝瓜根阴干，烧存
性，每服二钱，以原鲠物煮汤服之。”

谰言长语，文人辞胜于理者多。曹植《七夕咏》曰：“目牵
牛兮挑织女，交有际兮会有期。”张文潜《七夕歌》言牵
牛、织女二星云：“帝怜独居无与娱，河西嫁与牵牛夫。”
世人遂实其事。白乐天《长恨歌》叙“明皇思贵妃，天上
人间会相见”云云，人读之不觉可喜。元艾性夫作《临
邛道士招魂歌》云：“安得天上蓬莱宫，却著人间马嵬
鬼。”今《剪灯新话》《馀话》等一切鬼话启蒙故事收之，后
人遂以为实然。

《常氏日录》：“七夕将午时，酒服菖蒲一二寸，饮酒不醉

《道书》：“七月七日为庆生中会，此日地官三宫九府四
十二曹同会，天水二官，六宫十八府七十八曹，同考
罪福。”

《列仙传》：王子乔，周灵王太子晋也。好吹笙，作凤鸣，游
伊洛之间，浮丘公接以上嵩高山。三十馀年后于山
中谓桓良曰：“告我家，七月七日待我缑氏山头。”是日
果乘白鹤驻山岭，望之不得到，举手谢时人，数日而
去。

陶安公者，六安铸冶师也。一朝火散，上紫色冲天，安
公伏冶下求哀。须臾，朱雀止冶上，曰：“安公安公，冶与
天通，七月七日，迎汝以赤龙。”至日龙来，安公骑之东
南而去。邑中数万人预共送之，皆与辞诀。

《神仙传》：“王远字方平，欲东入括苍山，过吴，住胥门蔡
经家。经小民而骨相当仙，远于是告以要言，乃委经
而去。经后入室，以被自覆，忽然失之。去十馀年，忽还
家，语家人曰：‘七月七日，王君当来，可多作饮食，以供
从官’。至其日，王君果来，经举家皆见之，前后麾节幡
旗导从，威仪奕奕，如大将军也。远坐因遣人召麻姑”，
麻姑至蔡，经亦举家见之，是好女子，年可十八九许。
坐定，各进行厨，擘脯而食之，云麟脯。麻姑手爪似鸟，
经心中念曰：“背大痒时，得此爪以爬背，当佳也。”远已
知经心中所言，即使人牵经鞭之，谓曰：“麻姑神人也，
汝何忽谓其爪可爬背耶？”但见鞭著经背，亦莫见有
人持鞭者。远去后，经家所作饮食数百斛皆尽，亦不
见有人饮食也。

《汉武帝内传》：元封元年正月甲子，登嵩山，起道宫，帝
斋七日，祠讫乃还。至四月戊辰，帝闲居承华殿，东方
朔董仲舒在侧，忽见一女子著青衣，美丽非常。帝愕
然问之，女对曰：“我墉宫玉女王子登也。乃为王母所
使，从昆仑山来，语帝曰：‘闻子轻四海之禄，寻道求生，
降帝王之位，而屡祷山岳，勤哉有似可教者也。从今
日清斋，不闲人事，至七月七日，王母暂来也’。”帝下席
跪诺，言讫，玉女忽然不知所在。帝问东方朔：“此何人？”
朔曰：“是西王母紫兰宫玉女，常传使命，往来扶桑，出
入灵州，交关常阳。传言元都阿母昔出配北烛仙人，
近又召还，使领命禄真灵官也。”帝于是登延灵之台，
盛斋存道，其四方之事，权委于冢宰焉。到七月七日，
乃修除宫掖，设坐大殿，以紫罗荐地，燔百和之香，张
云锦之帏，然九光之灯，列玉门之枣，酌蒲萄之醴，宫
监香果，为天宫之馔。帝乃盛服立于阶下，敕端门之
内，不得有妄窥者。内外寂谧，以候云驾到。夜二更之
后，忽见西南如白云起，郁然直来，迳趋宫庭。须臾转
近，闻云中箫鼓之声，人马之响。半食顷，王母至也。县
投殿前，有似舄集群仙数千，光耀庭宇。既至，从官不
复知所在，唯见王母乘紫云之辇，驾九色斑龙，别有
五十天仙，侧近鸾舆，皆长丈馀，咸住殿下。王母唯扶
二侍女上殿，侍女年可十六七，容眸流盼，神姿清发，
真美人也。王母上殿，东向坐，著金褡䙱，文采鲜明，光
仪淑“穆，带灵飞大绶，腰佩分景之剑，头上太华髻，戴
太真晨婴之冠，履元璚凤文之舄，视之可年三十许，
修短得中，天姿掩蔼，容颜绝世，真灵人也。”下车登床，
帝跪拜问寒暄，毕立因呼帝共坐。帝面南，王母自设
天厨，真妙非常，帝不能名也。又命侍女更索桃果。须
臾，以玉盘盛仙桃七颗，以呈王母，母以四颗与帝，三
颗自食。桃味甘美，口有盈味，帝食辄收其核。王母问
帝，帝曰：“欲种之？”母曰：“此桃三千年一生实。中夏地薄，
种之不生。”帝乃止。王母乃遣侍女郭密香与上元夫
人相问云：“王九光之母，敬谢天事劳我，致以愆面。刘
彻好道，适来视之，若能屈驾，当停相须。”须臾夫人至，
从官文武千馀人。夫人上殿向王母拜，王母坐而止
之。呼同坐，北向帝拜问寒温，还坐。王母巾笈中有一
卷书，盛以紫锦之囊，出以示之曰：“此《五岳真形图》也，
今以相与。”上元夫人语帝曰：“今虽得真形，而无五帝
六甲左右灵飞之符十二事，何以召山灵，朝地神，摄
总万精，驱策百鬼，束虎豹，役蛟龙乎？”即命侍女纪离
容到扶广山，敕青真小童出六甲左右灵飞致神之
方以授。须臾，侍女还捧五色玉笈凤文之蕴，出六甲
之文，夫人一一手指所施用节度示帝焉。凡十二事，
帝拜受。

《潜居录》：汉武帝七夕幸开襟楼，忽见殿北方彩云缥
缈，有美女骑一物，蹁蹮而下，即以所骑物上帝，曰：“此
棨东之剑，群仙宝之，能辟诸邪。妾乘之而来，顷刻百
里矣。”后人吴宫大帝号曰辟邪，亦曰百里。

《神仙感遇传》：“李筌号达观子，好神仙之道。至嵩山虎
口岩，得黄帝阴符经本，绢素书，朱漆轴，缄以玉匣，题
曰：‘大魏真君二年七月七日，上清道士寇谦之藏诸
名山，用传同好。其本糜烂，筌抄读数千遍，竟不晓其
义理。因入秦至骊山下，逢一老母，与筌说阴符之义
曰：‘此符凡三百言，一百言演道，一百言演术，一百言’’”
演法：“上有神仙抱一之道，中有富国安民之法，下有强兵战胜之术。本命日诵七遍，益心机，加年寿。每年
七月七日写一本，藏名山石岩中，得加算。”久之，母出
一瓠，令筌谷中取水，及还，已失老母。筌有将略，作《太
白阴符》十卷，有相业，著《中台志》十卷。竟入名山访道，
不知所终。

《感遇集》：郭子仪至银州，夜见左右皆赤光，仰视空中，
骈车绣幄中，有一美女自天而下，子仪拜祝：“今七月
七夕必是织女降临，愿赐长寿富贵。”女笑谓曰：“大富
贵亦寿考。”言讫，冉冉升天。子仪后立功贵盛，年九十
馀薨。

说：渊，开元中有李氏者，嫁于贺若氏，卒，乃舍俗为尼，
号曰真如。家于巩县孝义桥，其行高洁，远近宗推之。
天宝元年七月七日，真如于精舍户外盥濯之间，忽
有五色云起，自东而来，云中引手，不见其形。徐以囊
授真如曰：“宝之，慎勿言也。”真如谨守，不敢失坠。
《博异志》：天宝中，有陈仲躬假居一宅，其宅有井甚大，
好溺人。仲躬闲窥井上，忽见水影中一女子，年状少
丽，依时样妆饰，以目仲躬。仲躬神魂恍惚，叹曰：“斯乃
溺人之由也。”遂不顾而退。后数月炎旱，此井亦不减。
忽一日，水顿竭。清旦，有一人扣门云：“敬元颖请谒。”仲
躬命入，乃井中所见者。仲躬与坐讯曰：“卿何以杀人？”
元颖曰：“妾实非杀人者，此井有毒龙，好食人血，自汉
以来，已杀三千七百人矣，水不曾耗涸。某乃国初方
堕于井，遂为龙所驱，使为妖惑以诱人用供龙所食，
辛苦非所愿。昨为太一使者交替，天下龙神尽须集
驾。昨夜子时，已朝太一，今井内已无水，君子诚能命
匠淘之，则脱难矣。”仲躬命匠入井，至底无别物，唯获
古铜镜一枚，面阔七寸八分，仲躬令洗净，安匣中，焚
香以洁之。一更后，忽见元颖直造烛前，设拜曰：“谢生
成之恩，某本师旷所铸十二镜之第七者也。”其铸时
皆以日月为大小之差，元颖则七月七日午时铸者
也。贞观中为许敬宗婢兰苔所堕，遂为毒龙所役，幸
遇君子，乃获重见人间耳。

《桂苑丛谈》：郑代肃宗时为润州刺史。兄侃嫂张氏女，
年十六，名采娘，淑慎其仪，七夕夜陈香筵祈于织女。
是夕梦云舆雨盖蔽空，驻车命采娘曰：“吾织女，汝祈
何福？”曰：“愿丐巧耳。”乃遗一金针，长寸馀，缀于纸上，置
裙带中，令三日勿语，汝当奇巧，不尔化成男子。经二
日，以告其母，母异而视之，则空纸矣。其针迹犹在，张
数女皆卒。至娠，母病而不言。张氏有恨言曰：“男女五
人皆卒，复怀何为？”将复服药以损之。药至将服，采娘
昏奄之内，忽称杀人。母惊而问之曰：“某之若终，当为
男子，母之所怀是也。闻药至情急，是以呼之。”母异之，
乃不服药。采娘寻卒。既葬，母悲念，乃收常所戏之物
而匿之。未逾月，遂生一男子。有动所匿之物，儿即啼
哭。张氏哭女孩儿即啼，哭罢即愈。及能言。常戏弄之
物，乃采娘后身也。因名曰“叔子”，后位至柱史。

《宣室志》：“进士李员，河东人也，居长安延寿里。元和初
夏，一夕，员独处其室，方偃于榻，寐未熟，忽闻室之西
隅有微声，纤而远，锵然若韵金石乐，如是久不绝。俄
而有歌者，其音极清越，泠泠然，又久不已。员窃志其
歌词曰：‘色分蓝叶青，声比磬中鸣。七月初七日，吾当
示汝形’。歌竟，其音阕。员且惊且异，朝日命家僮穷其”
迹，不能得焉。是夕，员方独处，又闻其声凄越且久，亦
歌如前词竟，员心知为怪也，默然异之。如是凡数夕，
亦闻焉。后至秋始六日，夜有甚雨，𬯎其堂之北垣。明
日，垣北又闻其声，员惊而视之，于北垣下得一缶，仅
尺馀，制用金成，形状奇古，与今之缶甚异。苔翳其光，
隐然有文，视不可见，盖千百年之器也。叩之，则其韵
极长，即命涤去尘藓，方可读之。字皆小篆书，乃崔子
玉《座右铭》也。员得而异之，然竟不知何代所制也。
《奚囊橘柚》袁伯文七月六日过高唐，遇雨，宿于山家，
夜梦女子甚都，自称神女。伯文欲留之，神女曰：“明日
当为织女造桥，违命之辱。”伯文惊觉，天已辨色，启窗
视之，有群鹊东飞，有一稍小者从窗中飞去，是以名
鹊，为“神女”也。

《名胜志》：“铁船山在融县西三十里，有仙女泉。以七月
七夕尝有仙女浴于泉侧，故名。